b'\n_START_ARTICLE_\nDejan Bodiroga\n_START_SECTION_\nKariera\n_START_PARAGRAPH_\nBodiroga je ko\xc5\xa1arko za\xc4\x8del igrati s 13 leti v lokalnem klubu Ma\xc5\xa1incu iz Zrenjanina. S 17 leti je po nagovoru Kre\xc5\xa1imira \xc4\x86osi\xc4\x87a prestopil v Zadar. Tu je hitro napredoval in tako je \xc5\xbee z 18 leti debitiral za \xc4\x8dlansko reprezentanco Jugoslavije. Zaradi vojnih napetosti v Zadru je leta 1992 od\xc5\xa1el v Stefanel iz Trsta, ki ga je treniral znani trener Bogdan Tanjevi\xc4\x87. V klubu je ostal 4 sezone in leta 1996 osvojil italijanski pokal, dvakrat pa je igral v finalu pokala Radivoja Kora\xc4\x87a. Pred za\xc4\x8detkom sezone 1996/97 je za milijon dolarjev na sezono prestopil k Realu iz Madrida, ki ga je treniral njegov reprezentan\xc4\x8dni trener \xc5\xbdeljko Obradovi\xc4\x87. V Realu je igral 2 sezoni in osvojil pokal Saporta ter bil finalist \xc5\xa1panskege lige. V sezoni 1997/98 je bil razgla\xc5\xa1en za najkoristnej\xc5\xa1ega igralca \xc5\xa1panske lige. Po koncu te sezone je prestopil v Panathinaikos iz Aten, kjer je igral 4 sezone in postal ena najve\xc4\x8djih legend kluba. V tem \xc4\x8dasu je trikrat osvojil Gr\xc5\xa1ko prvenstvo in bil dvakrat razgla\xc5\xa1en za najbolj\xc5\xa1ega igralca gr\xc5\xa1kega prvenstva. Leta 2000 in 2002 je s Panathinaikosom osvojil Evroligo. Izjemno kariero je nadaljeval v Barceloni, kamor je prestopil pred za\xc4\x8detkom sezone 2002/03. \xc5\xbde prvo sezono je s klubom osvojil Evroligo, kar je bil prvi evropski naslov Barcelone v zgodovini, Bodiroga pa je bil razgla\xc5\xa1en za MVP turnirja. V \xc4\x8dasu igranja za Barcelono je \xc5\xa1e dvakrat osvojil \xc5\xa1pansko prvenstvo in enkrat \xc5\xa1panski pokal in superpokal. Leta 2005 je prestopil v rimsko Lottomatico, kjer je igral dve sezoni in leta 2007 tudi sklenil kariero. Po kon\xc4\x8dani \xc5\xa1portni poti je postal \xc5\xa1portni direktor Lottomatice, ukvarja pa se tudi s humanitarnimi dejavnostmi.\n_START_SECTION_\nReprezentanca\n_START_PARAGRAPH_\nBodiroga je za reprezentanco SFRJ Jugoslavije debitiral leta 1991. Po razpadu SFRJ Jugoslavije in nastanku ZR Jugoslavije(kasneje S\xc4\x8cG) je za reprezentanco igral od leta 1995 do 2005 in z njo dominiral v evropski in tudi svetovni ko\xc5\xa1arki. Po treh letih sankcij se je leta 1995 reprezentanca Jugoslavije vrnila na mednarodna tekmovanja in osvojila Evrosko prvenstvo. Bodiroga je imel v ekipi \xc5\xa1e manj pomembno vlogo, saj so takrat za reprezentanco \xc5\xa1e igrali \xc5\xa1tevilni evropski zvezdniki med drugim tudi Vlade Divac, Predrag Danilovi\xc4\x87 in Sa\xc5\xa1a Djordjevi\xc4\x87. Po olimpijskem srebru v Atlanti je Bodiroga prevzel vodilno vlogo v reprezentanci in na EP 1997 osvojil zlato medaljo, prav tako leta 1998 na SP v Gr\xc4\x8diji, kjer je bil razgla\xc5\xa1en za MVP prvenstva. Kasneje je z reprezentanco osvojil \xc5\xa1e bronasto medaljo na EP 1999 v Franciji, zlato medaljo na EP 2001 v Tur\xc4\x8diji in zlato medaljo na SP 2002 v ZDA. Reprezentan\xc4\x8dno kariero je sklenil leta 2005 po EP v Srbiji. Za reprezentanco je igral petih evropskih prvenstvih, treh olimpijskih igrah(1996, 2000, 2004) in na dveh svetovnih prvenstvih(1998, 2002).\n_START_SECTION_\nIgral\xc4\x8dev profil\n_START_PARAGRAPH_\nBodiroga je lahko igral tako na mestu krila, visokega branilca kot tudi organizatorja igre.'